**Φωτο**: Στέλνω επισυνημμένες

**Περίληψη**: Η startup διασυνδεδεμένων λύσεων φυσιοθεραπείας απασχολεί σήμερα 30 άτομα στη Θεσσαλονίκη, στους τομείς της ανάπτυξης software και της παραγωγής αισθητήρων.

**Τίτλος**: Kinvent: Τα πλάνα για τη Θεσσαλονίκη μετά τη χρηματοδότηση 16 εκατ. ευρώ

**Της Ελευθερίας Πιπεροπούλου**

Η ενίσχυση της παρουσίας της στη Θεσσαλονίκη βρίσκεται στα πλάνα της Kinvent, μετά την εξασφάλιση επένδυσης ύψους 16 εκατομμυρίων ευρώ, κατά τον τρίτο της γύρο χρηματοδότησης. Σημειωτέον ότι στη Θεσσαλονίκη, η εταιρεία διασυνδεδεμένων λύσεων φυσιοθεραπείας απασχολεί σήμερα 30 άτομα, στους τομείς της ανάπτυξης software και της παραγωγής αισθητήρων.

Όπως εξηγεί στο Capital.gr ο Αθανάσιος Κόλλιας, founder και CEO της Kinvent, σήμερα οι δυνατότητες παραγωγής στη Θεσσαλονίκη μπορούν να στηρίξουν μέχρι 15-18 εκατ. ευρώ πωλήσεις τον χρόνο. Επομένως, και δεδομένου ότι από τα τέλη του 2025 αναμένεται μεγάλη αύξηση των πωλήσεων, η εταιρεία εξετάζει την υλοποίηση μιας σημαντικής επένδυσης μέσα στο 2025, με στόχο να επεκτείνει τις δυνατότητες παραγωγής της.

Παράλληλα, ήδη από σήμερα, η εταιρεία τριπλασιάζει το budget του R&D για το 2024, με ένα μεγάλο μέρος να αναμένεται να κατευθυνθεί στους αλγόριθμους και το software, κάτι που σημαίνει ότι θα μεγαλώσει και η ομάδα στη Θεσσαλονίκη.

Εξάλλου, σύμφωνα με τον κ. Κόλλια, το γεγονός ότι η Kinvent διαθέτει τη δική της μονάδα παραγωγής, αποτελεί το “δυνατό χαρτί” της εταιρείας, καθώς με αυτόν τον τρόπο διασφαλίζεται η υψηλή ποιότητα του εξοπλισμού, αλλά και η ευελιξία για εύκολες προσαρμογές.

**Τι κάνει η Kinvent**

Η Kinvent, η οποία ιδρύθηκε το 2017 από τον πρώην αθλητή Αθανάσιο Κόλλια, μεταμορφώνει την πρακτική των φυσιοθεραπευτών και των προπονητών μέσω της συλλογής και ανάλυσης βιομηχανικών δεδομένων. Με έδρα το Μονπελιέ και γραφείο στη Θεσσαλονίκη, η εταιρεία σχεδιάζει, αναπτύσσει και κατασκευάζει μια σειρά από διασυνδεδεμένες συσκευές που μετρούν τη δύναμη, την ισορροπία και το εύρος κίνησης, μέσω μόνο μίας εφαρμογής, για τους τομείς αθλητικής απόδοσης, αποκατάστασης και ιατρικής.

Συνολικά η εταιρεία αριθμεί 75 εργαζόμενους, με τους 45 να βρίσκονται στη Γαλλία, στο κομμάτι των πωλήσεων, του μάρκετινγκ και της ανάπτυξης hardware. Το 57% των εσόδων της Kinvent προέρχεται από διεθνή δραστηριότητα και καλύπτει 250.000 ασθενείς.

Η Kinvent είχε ολοκληρώσει τον πρώτο της γύρο χρηματοδότησης το 2019, όταν και “σήκωσε” 500 χιλ. ευρώ, ενώ ο δεύτερος γύρος ολοκληρώθηκε το 2021, με την startup να αντλεί 2,5 εκατ. ευρώ από επενδυτές και 3,5 εκατ. ευρώ από τράπεζες και εθνικούς οργανισμούς.

Τα νέα κεφάλαια, ύψους 16 εκατ. ευρώ, που άντλησε η Kinvent στον τρίτο γύρο χρηματοδότησής της, από το ελληνικό Uni.Fund, τη γαλλική εταιρεία private equity Eurazeo, και άλλους επενδυτές, θα αξιοποιηθούν επίσης στη διείσδυσή της στην αγορά των Ηνωμένων Πολιτειών το 2024, καθώς και στη μαζική επέκταση σε άλλες αγορές.

**Συνεργασίες με διάσημους συλλόγους**

Η Kinvent απευθύνεται σε φυσικοθεραπευτές, ενώ διαθέτει και συνεργασίες με διάσημους αθλητικούς συλλόγους, όπως η Montpellier Hérault Rugby, η Γαλλική Ομοσπονδία Στίβου και οι New York Mets. “Στους αθλητικούς συλλόγους δουλεύουμε κυρίως με τους φυσικοθεραπευτές, αλλά και με τους προπονητές, γιατί από τη μία έχουμε τους αθλητές που τραυματίζονται, από την άλλη έχουμε τους προπονητές που πρέπει να παρακολουθούν τις αθλητικές αποδόσεις τους”, εξηγεί ο κ. Κόλλιας. Ο ίδιος διευκρινίζει ότι οι συνεργασίες με τους αθλητικούς συλλόγους αντιστοιχούν σε λιγότερο από το 10% της δραστηριότητας της εταιρείας, με το 90% να αφορά στη γενική φυσικοθεραπεία. “Και αυτός είναι ο στόχος μας για τα επόμενα 4-5 χρόνια. Θέλουμε να κάνουμε την Kinvent παγκόσμιο ηγέτη της connected φυσικοθεραπείας”, τονίζει. “Ο στόχος μας είναι οι 2.000.000 φυσικοθεραπευτές σε όλο τον κόσμο”, προσθέτει.

Όπως έχει ανακοινώσει η Kinvent, μεταξύ του 2022 και του 2023 κατέγραψε ανάπτυξη 80%. Οι 8 συσκευές/αισθητήρες της, οι οποίοι καλύπτουν την πλειοψηφία των τεστ που εκτελούνται σε συνεδρίες φυσιοθεραπείας, έχουν προσελκύσει περισσότερους από 14.000 επαγγελματίες αποκατάστασης (ειδικούς αθλητικής ιατρικής, γενικούς ιατρούς, ή εκείνους που εργάζονται σε οίκους ευγηρίας ή μετεγχειρητικές μονάδες), επαγγελματίες υγείας και επαγγελματικούς αθλητικούς συλλόγους, σε 68 χώρες.